钦定古今图书集成/理学汇编/经籍典/第157卷 > 《序问》前人
## 钦定古今图书集成/理学汇编/经籍典/第157卷 > 《序问》前人

或问：“《诗》之序，卜商作乎，卫宏作乎？非二人之作，则作
者其谁乎？”应之曰：“《书》《春秋》皆有序，而著其名氏，故可
知其作者。《诗》之序不著其名氏，安得而知之乎？虽然，
非子夏之作，则可以知也。”曰：“何以知之？”应之曰：“子夏
亲受学于孔子，宜其得《诗》之大旨。其言《风》《雅》有正变，
而论《关雎》《鹊巢》，系之周公、召公，使子夏而序《诗》，不为”
此言也。自圣人没，《六经》多失其传，一经之学分为数
家，不胜其异说也。当汉之初，《诗》之说分为齐、鲁、韩三
家，晚而毛氏之诗始出。久之，三家之学既废，而《毛诗》
独行，以至于今不绝。今齐、鲁之学没不复见，而《韩诗》
遗说往往见于他书，至于经文亦不同，如“逶迤”、“郁夷”
之类是也。然不见其终始，亦莫知其是非。自汉以来，
学者多矣，其卒舍三家而从毛公者，盖以其源流所
自得，圣人之旨多欤。今考《毛诗》诸《序》，与《孟子》说《诗》多
合，吾故于《诗》，常以《序》为证也。至其时有小失，随而正
之。惟《周南》《召南》失者类多，吾固已论之矣。学者可以
察焉。